# MotoGP Rookies Cup

La MotoGP Rookies Cup ('Copa per a debutants de MotoGP'), anomenada oficialment Red Bull MotoGP Rookies Cup i coneguda també com a Red Bull Rookies Cup, és un campionat de motociclisme de velocitat d'abast europeu reconegut oficialment per la FIM. Es convoca anualment des del 2007 i el calendari de curses coincideix amb alguns Grans Premis del campionat del món de motociclisme, tots ells a Europa. Els pilots són triats pels organitzadors del campionat mitjançant seleccions comparatives i han de tenir entre 13 i 18 anys. L'objectiu del campionat és introduir els joves pilots a les competicions internacionals i donar-los la possibilitat de destacar al campionat del món.

## Història

El campionat ha estat organitzat des del començament per Dorna Sports (la mateixa entitat que organitza el campionat del món des de 1992) amb el patrocini de Red Bull i el suport tècnic de KTM. L'empresa austríaca, en tractar-se d'un campionat de marca, proporciona motocicletes a tots els participants. En les primeres sis temporades es va fer servir la KTM RC 125 i després, a partir de 2013, es va substituir per la KTM RC 250 R.
El 2008, en paral·lel a la MotoGP Rookies Cup celebrada a Europa, es va establir també l'AMA U.S. Rookies Cup, la qual es va celebrar als circuits nord-americans, però després d'una sola temporada en actiu va ser cancel·lada per Red Bull (que també havia finançat el campionat en sòl nord-americà) a causa de la crisi econòmica.
El primer guanyador del campionat va ser l'occità Johann Zarco, tot i que va haver d'esperar dos anys, fins al 2009, per a debutar al mundial. Els únics dos casos en què els guanyadors no han trobat equip per a poder competir com a titulars al campionat del món han estat els dels nord-americans JD Beach i Jacob Gagne, guanyadors de la Rookies Cup els anys 2008 i 2010, que després només van aconseguir participacions esporàdiques en algun Gran Premi com a comodins.
Un cas particular és el de Jakub Kornfeil, que després de guanyar aquest campionat l'any 2009 va tenir immediatament, en la mateixa temporada, l'oportunitat de competir al mundial (va debutar a la categoria de 125cc del mundial aquell any mateix amb l'equip Loncin tot disputant els cinc darrers Grans Premis com a substitut d'Alexis Masbou). Lorenzo Baldassarri, guanyador el 2011, va ser l'únic pilot que va defensar el títol sense canviar de campionat, però no el va revalidar el 2012 i només va poder acabar vuitè, amb 101 punts i una sola victòria.

## Llista de campions

    A 22 de novembre de 2024
| Any | Pilot | Punts | Motocicleta |
| 2007 | Johann Zarco | 159 | KTM RC 125 |
| 2008 | J. D. Beach | 149 | KTM RC 125 |
| 2009 | Jakub Kornfeil | 132 | KTM RC 125 |
| 2010 | Jake Gagne | 170 | KTM RC 125 |
| 2011 | Lorenzo Baldassarri | 208 | KTM RC 125 |
| 2012 | Florian Alt | 233 | KTM RC 125 |
| 2013 | Karel Hanika | 235 | KTM RC 250 R |
| 2014 | Jorge Martín | 254 | KTM RC 250 R |
| 2015 | Bo Bendsneyder | 243 | KTM RC 250 R |
| 2016 | Ayumu Sasaki | 250 | KTM RC 250 R |
| 2017 | Kazuki Masaki | 194 | KTM RC 250 R |
| 2018 | Can Öncü | 235 | KTM RC 250 R |
| 2019 | Carlos Tatay | 194 | KTM RC 250 R |
| 2020 | Pedro Acosta | 214 | KTM RC 250 R |
| 2021 | David Alonso | 248 | KTM RC 250 R |
| 2022 | José Antonio Rueda | 224 | KTM RC 250 R |
| 2023 | Ángel Piqueras | 318 | KTM RC 250 R |
| 2024 | Álvaro Carpe | 232 | KTM RC 250 R |

## Referències

* ↑ Manna, Maurizio. «Red Bull Rookies Cup – Prime selezioni a Valencia, 45 i fortunati» (en italià). Motorionline S.r.l., 04-09-2006. Arxivat de l'original el 2015-07-25. [Consulta: 24 juliol 2015].
* ↑ Manna, Maurizio. «125cc – Selezionati i piloti della Red Bull MotoGP Rookies Cup 2010» (en italià). Motorionline S.r.l., 08-10-2009. Arxivat de l'original el 2015-07-25. [Consulta: 24 juliol 2015].
* ↑ Gianni C. «Motomondiale: nasce la Red Bull Rookies Cup» (en italià). Triboo Media S.r.l., 30-12-2006.
* ↑ Brunori, Alessio. «Red Bull Rookies Cup: Arriva la Moto3 a 4 tempi» (en italià). Motorionline S.r.l., 02-08-2012. Arxivat de l'original el 2015-07-25. [Consulta: 24 juliol 2015].
* ↑ «Red Bull AMA U.S. Rookies Cup annuncia 23 partecipanti per il 2008» (en italià). Dorna Sports S.L., 16-01-2008. Arxivat de l'original el 2015-07-25. [Consulta: 24 juliol 2015].
* ↑ «Red Bull AMA US Rookies Cup begins at Barber Motorsports Park» (en anglès). Dorna Sports S.L., 18-04-2008.
* ↑ «Red Bull: stop alla Rookies Cup USA e meno gare abbinate alla MotoGP» (en italià). Triboo Media S.r.l., 21-01-2009.
* ↑ «Rookies Cup: Jakub Kornfeil debutta nel Motomondiale» (en italià). CdM editor, 04-09-2009.

## Enllaços externs

* MotoGP Rookies Cup - Lloc web oficial (anglès)